Meisie (12) neem eie lewe; glo oor boeliesAnneke Mostert. Foto: Instagram ŉ Egpaar van Johannesburg is in rou gedompel nadat hul 12-jarige dogter haarself Sondagmiddag met haar pa se .38 rewolwer doodgeskiet het. Daan Mostert, ŉ prokureur, het gesê hy en sy vrou, Margha, worstel nou met oorweldigende skuldgevoelens, vrae en verwyte nadat hul dogter, Anneke, so onverwags haar eie lewe geneem het. Daan vertel hy en Margha was op pad na Kroasië toe hulle die tragiese nuus ontvang het. Anneke het glo die middag saam met haar ouma gery om wegneemetes vir aandete te koop. “Hulle was seker so halftwee terug by die huis en Anneke het gesê sy gaan draf,” het Daan gesê. “Ek dink sy het teen daardie tyd reeds die kluis se sleutel êrens uitgekrap en die rewolwer gevat en êrens versteek. Sy het na ŉ uitkykpunt gestap daar in die buurt [Quellerina] en haarself geskiet.” Daan het gesê mense wat naby die uitkykpunt aan ŉ waterprobleem gewerk het, het opgekyk toe hulle die skoot hoor en Anneke langs die pad sien lê. Hulle het haar na die Flora Life-kliniek gehaas waar sy ses ure later dood is. “Toe ons die nuus kry het ons dadelik ŉ vlug gekry Suid-Afrika toe, maar toe ons Maandagoggend hier land was sy reeds dood,” het hy gesê. Langs haar op die toneel het sy ŉ rooi boks gelos met nege briefies vir die mense naaste aan haar. In hierdie briefies het sy verduidelik waarom sy besluit het om haar eie lewe te neem. “Sy het in een van die briefies gesê dat die cool groepie by die skool vir haar gesê het sy is vet en lelik. Die tweede rede was dat sy gedink het sy presteer nie goed met haar karate nie. Sy het soos ŉ mislukking gevoel.” Anneke Mostert. Foto: Instagram Volgens Daan het Anneke nooit enige tekens van depressie of gedragsprobleme getoon nie. “Sy was ŉ wonderlike, lewenslustige, vriendelike, hulpvaardige kind. Al die goeie dinge wat mens van kinders kan sê kon jy ook van Anneke sê. Sy het nog die Saterdagaand oudergewoonte by my in die bed kom kruip. Ons het gesels en ek het haar gecuddle voor sy terug is na haar eie bed toe. Al wat ons nou kan dink is dat daar ŉ sluimerende depressie moes wees waarvan ons nooit geweet het nie.” Daan het gesê hy glo Anneke se hoë intelligensie kon moontlik tot haar depressie bygedra het, juis omdat sy baie oor die lewe en haar bekommernisse gedink het en die beplanning van haar selfmoord goed kon wegsteek. Hy het ook gesê hy vermoed dat die hormonale invloed van puberteit ook ŉ rol kon gespeel het. “Ons het Anneke ten volle vertrou en nooit gevoel dit is nodig om deur haar selfoon te gaan of haar dagboek te lees nie. Natuurlik het ons nou deur haar selfoon gegaan en die foon vertel ŉ baie donker storie. Dit lyk asof sy die afgelope twee weke begin het om donker goed te skryf en gesê het dat sy selfmoordgedagtes het.” Nadat Anneke by die hospitaal opgeneem is, het dokters ook gesien dat sy haarself liggies op haar arms gesny het. Daan het eers ná haar dood uitgevind dat haar karate-afrigter haar glo oor die snye gekonfronteer het en dat sy toe erken het dat sy selfmoordgedagtes het. Die afrigter het egter niks vir haar ouers gesê nie, omdat sy nie Anneke se vertroue wou breek nie. “Enige volwassene moet weet dat wanneer ŉ kind teenoor jou erken dat hy of sy selfmoord oorweeg, jy die ouers móét inlig daaroor, maak nie saak hoe kwaad die kind gaan wees nie. Ons is so ongelukkig om te weet dat daar iemand was wat voor die tyd geweet het wat in Anneke se kop aangaan, maar niks gesê het nie. As dit by depressie kom, kan ŉ mens nie stilbly nie.” Hy het gesê hy hoop Anneke se verhaal sal ŉ boodskap aan ander ouers wees om altyd op die uitkyk te wees vir enige tekens van depressie by hul kinders. “Ouers moet nooit ooit dink dit kan nie met hulle gebeur nie, want dit kan met jou gebeur. Die hedendaagse samelewing, die internet en sosiale media plaas ongekende druk op ons kinders. Niks kan Anneke terugbring nie, maar haar verhaal kan dalk ŉ waarskuwing vir ander ouers wees. Wees bewus van wat in jou kind se binneste aangaan voordat hulle by die punt van geen omdraai is.” Anneke word oorleef deur haar ouers, vyfjarige tweelingboeties en ŉ 20-jarige suster. Sy sal Dinsdag uit die NG Kerk Quellerina begrawe word.